《寄李先生》
宋代·黄晞

久不见泰伯，中心频损和。
近闻束书卷，更卜好山阿。
学古成儒癖，敦风荡俗讹。
周公法已矣，原宪事如何。
母老录未及，身间鬓不皤。
新文海裔播，旧业钓竿拖。
宁戚歌宁发，麻姑使屡过。
时人一握小，吾道片云多。
友弟俱游宦，池樊自摭莎。
闻猿诗兴逸，敲户酒徒罗。
乡里名光也，朝廷礼后麽。
年来鱼信至，怪我客蹉跎。

作者简介：（?—1057）宋建州建安人，字景微，号聱隅子。少通经，聚书数千卷，学者多从之游。石介在太学，遣诸生以礼聘召，晞走匿邻家不出。枢密使韩琦表荐之，以太学助教致仕。有《歔欷琐微论》。